ภาคเอกชนไทยร่วมต่อต้านคอร์รัปชันเพิ่ม
แนวร่วมปฏิบัติของภาคเอกชนไทยต่อต้านการทุจริต เผยบริษัทเอกชนสนใจร่วมต้านคอร์รัปชันเพิ่มขึ้น
2 ก.พ. 2559

แนวร่วมปฏิบัติของภาคเอกชนไทยต่อต้านการทุจริต เผยบริษัทเอกชนสนใจร่วมต้านคอร์รัปชันเพิ่มขึ้น
นายบัณฑิต นิจถาวร เลขาธิการ แนวร่วมปฏิบัติของภาคเอกชนไทยในการต่อต้านการทุจริต (Collective Action Coalition Against Corruption หรือ CAC) เปิดเผยว่า ปัจจุบัน มีบริษัทเอกชนสมัครใจเข้าร่วมประกาศเจตนารมณ์ต่อต้านการทุจริตคอร์รัปชันกับโครงการ CAC แล้วทั้งสิ้น 548 บริษัท ซึ่งในจำนวนนี้เป็นบริษัทที่จดทะเบียน 316 บริษัท  
ทั้งนี้ เมื่อสิ้นไตรมาส 4 ปี 2558 ที่ผ่านมาคณะกรรมการ CAC ได้มีมติรับรองบริษัทที่ผ่านกระบวนการประเมินว่ามีนโยบายและมีแนวปฏิบัติป้องกันการทุจริตภายในองค์กรครบถ้วนตามเกณฑ์ที่ CAC กำหนด เพิ่มขึ้น 19 บริษัท รวมเป็นบริษัทที่ผ่านการรับรองจาก CAC แล้วทั้งสิ้น 152 บริษัท จาก 133 บริษัทในไตรมาสก่อนหน้า
"ถึงแม้ CAC จะมีการปรับกระบวนการรับรองให้มีความเข้มข้นมากขึ้น แต่จำนวนของบริษัทที่ผ่านการรับรองในรอบนี้ ยังเพิ่มขึ้นถึงเกือบเท่าตัว เป็น 19 บริษัท จาก 11 บริษัทในไตรมาสก่อน แสดงว่าภาคเอกชนสนใจและให้ความสำคัญต่อการสร้างกลไกป้องกันการทุจริตคอร์รัปชันภายในองค์กรมากขึ้น"นายบัณฑิต กล่าว
สำหรับ 19 บริษัทที่ผ่านการรับรอง CAC ในไตรมาสที่ 4 ปี 2558 ประกอบด้วย 1.บริษัท หลักทรัพย์จัดการกองทุน เอ็มเอฟซี 2.บริษัท ไทยรับประกันภัยต่อ 3.บริษัท ไทยรีประกันชีวิต 4.บริษัท ไมนฮาร์ท (ประเทศไทย) 5.บริษัท ศรีอยุธยา แคปปิตอล 6.บริษัท ศรีอยุธยา เจนเนอรัล ประกันภัย 7.บริษัท ไมเนอร์ อินเตอร์เนชั่นแนล 8.บริษัท ซิงเกอร์ ประเทศไทย 9.บริษัท เอสวีไอ 10.บริษัท บีทีเอส กรุ๊ป โฮลดิ้ง 
11.บริษัท หลักทรัพย์ เมย์แบงก์ กิมเอ็ง (ประเทศไทย) 12.บริษัท สหวิริยาสตีลอินดัสตรี 13.บริษัท แอดวานซ์ อินโฟร์ เซอร์วิส 14.บริษัท ซีเฟรชอินดัสตรี 15.บริษัทยารา (ประเทศไทย) 16.บริษัท เอสไอเอส ดิสทริบิวชั่น (ประเทศไทย) 17.บริษัท อะมานะฮ์ ลิสซิ่ง 18.บริษัท ทาทา สตีล (ประเทศไทย) 19.บริษัท โปรเจค แพลนนิ่ง เซอร์วิส